text: På pension som 80-årig
  26 februar 2010 kl. 13.29
  Hilda Motzkus, Bredebro, har besluttet, at hun vil pensioneres. 3. marts bliver hun 80 år.
  I de seneste 30 år har hun arbejdet som hjemmehjælper på Plejecentret Hjørnegården i Bredebro. Hun skiftede løbebane efter 15 år i en købmandsbutik, fordi butikken lukkede.
  Pensioneringen kalder hun sin fødselsdagsgave til sig selv.
  
  Vil prøve noget andet
  - Men nu, da jeg fylder 80, skal der ske noget andet, fortsætter Hilda Motzkus. Jeg vil ud at rejse, jeg er formand for plejecentrets vennekreds, så der ligger også noget arbejde, og jeg har en have, der skal passes, så tiden skal såmænd nok få ben at gå på, siger hun til Tønder Kommunes personaleblad.
  Det lange arbejdsliv har hjulpet hende gennem mange sorger. Hun mistede sin mand og sin søn, og i en periode var hendes datter alvorlig syg.
  - I stedet for at sidde hjemme og gå helt i stykker, kastede jeg mig over arbejdet. Det hjalp mig igennem, siger hun.
  Hilda Motzkus regner bogstaveligt talt at få masser at rive i, når hun får dagene for sig selv. Hendes have i Bredebro er på 1.400 kvadratmeter.
  Men der skal også være tid til rejser.
  - Jeg vil rejse med Club Syd, så de bestemmer, hvor jeg skal hen. Og så kan det jo være, at jeg får lidt ekstra rabat, siger hun.
  